次李公謹美人行見寄
作者：洪咨夔
朝代：宋

paragraphs: 梨花深寂楊花閑，雨鳩晴鳩兩關關。
越王樓下春事繁，有美一人心獨丹。
欲往從之厚我顔，無繡段兮爲君懽。
子規夜嘷斗闌干，江草碧色江波漫。
芙蓉城頭芳露乾，有美一人擁朝寒。
欲往從之髀肉酸，無桂棹兮揚君瀾。
牛頭撥雲尋懶殘，牛背落日人空還。
短筇尚點湘妃斑，好春未必天能慳。
東風到處如家山，白髮相對毋永歎。
荼䕷結架三百間，爲君醉倒驕旁觀。